เป้าแตก! หุ้นถุงยางสุดยอด Pre Open ทะลุ 26 บ. 
TNR เป้าแตก! มีราคาก่อนเปิดตลาด (Pre Open) 5 นาที อยู่ที่ 26 บาท จำนวนหุ้นที่มีการซื้อขายก่อนเปิดตลาดประมาณ 7.53 ล้านหุ้น ด้านฝั่งซื้อ (Bid) ประมาณ 5.74 ล้านหุ้น ส่วนฝั่งขาย (Offer) ประมาณ 3.24 ล้านหุ้น ซึ่งมี บล.กสิกรไทย เป็นที่ปรึกษาทางการเงิน
29 พ.ย. 2559

ผู้สื่อข่าวรายงานว่า บริษัทไทยนิปปอนรับเบอร์อินดัสตรี้ จำกัด (มหาชน) หรือ TNR มีราคาก่อนเปิดตลาด (Pre Open) 5 นาที อยู่ที่ 26 บาท จำนวนหุ้นที่มีการซื้อขายก่อนเปิดตลาดประมาณ 7.53 ล้านหุ้น ด้านฝั่งซื้อ (Bid) ประมาณ 5.74 ล้านหุ้น ส่วนฝั่งขาย (Offer) ประมาณ 3.24 ล้านหุ้น ซึ่งมี บล.กสิกรไทย เป็นที่ปรึกษาทางการเงิน
ด้าน นายแมนพงศ์ เสนาณรงค์ กรรมการผู้จัดการบริษัทหลักทรัพย์กสิกรไทย หรือ บล.กสิกรไทย ในฐานะที่ปรึกษาทางการเงินและผู้จัดการการจัดจำน่ายและรับประกันการจำหน่าย TNR เปิดเผยว่า ภาพรวมตลาดถุงยางอนามัยมีแนวโน้มเติบโตได้อย่างต่อเนื่องทั้งในเชิงปริมาณและมูลค่า เนื่องจากสามารถป้องกันโรคติดต่อทางเพศสัมพันธ์และช่วยคุมกำเนิดได้อย่างมีประสิทธิภาพ
 
ขณะที่ บล.ดีบีเอส วิคเคอร์ส (ประเทศไทย) ระบุในบทวิเคราะห์ โดยให้ราคาเป้าหมาย TNR อยู่ในช่วง 17.46-19.40 บาท โดยประเมินจาก P/E ในช่วง 18-20 เท่า โดยระดับ P/E เป้าหมายต่ำกว่าการซื้อขายของบริษัทในต่างประเทศที่ทำธุรกิจใกล้เคียงกันอย่าง KAREX หรือ RBGLY ที่ซื้อขาย P/E ที่ 30 และ 22 เท่าตามโครงสร้างรายได้และการเติบโตที่แตกต่างกัน
โดย TNR ผู้ผลิตและจำหน่ายถุงยางอนามัยที่มีกำลังการผลิตติดตั้งสูงเป็นอันดับ 2 ของโลก และมีแบรนด์ของตนเอง คือ Onetouch โดยรายได้หลักของบริษัทมาจากการเป็นผู้ผลิตแบบ OEM เป็นหลัก ทั้งนี้มีวัตถุประสงค์การใช้เงินในการทำ IPO ในครั้งนี้ ส่วนหนึ่งเพื่อชำระคืนเงินกู้ลดภาระดอกเบี้ยจ่าย โดยในรายงานงบไตรมาส 2 มีหนี้เงินกู้ที่ต้องชำระดอกเบี้ยจำนวน 430 ล้านบาท
ทั้งนี้ การเติบโตของกำไรสุทธิในปี 60 คาดว่าจะเติบโต 25.2% ในขณะที่ปีต่อๆ ไป คาดว่าจะมีการเติบโตประมาณ 7% เป็นผลจากการคืนหนี้และการขยายตลาดในส่วนของ Onetouch และ OEM ซึ่งเป็นธุรกิจที่มีอัตรากำไรดี
 
อนึ่ง  เข้าซื้อขายใน SET ในกลุ่มสินค้าอุปโภคบริโภค หมวดธุรกิจของใช้ส่วนตัวและเวชภัณฑ์ โดยกำหนดวันที่เป็นหลักทรัพย์จดทะเบียนและวันที่เริ่มทำการซื้อขาย ในวันนี้ (29 พ.ย.59) มีจำนวนหุ้นจดทะเบียนกับตลท. 300,000,000 หุ้น ทุนชำระแล้ว 300,000,000 หุ้น ราคาพาร์หุ้นละ 1 บาท ทุนชำระแล้ว 300,000,000 บาท จำนวนหุ้นที่เสนอขายให้กับประชาชนทั่วไปครั้งแรก (IPO) จำนวน 75,000,000 หุ้น ราคา IPO ที่ 16 บาท/หุ้น